पिप-पिप नि’म्मी लेकन त्रिक्खी अवाज कन्ने जानकी अपनी सोचें चा बाह्रर आई। पंजी नंबर दे मरीज दे मानीटर दा निक्का बल्ब लाल-लाल चमकार मारा करदा हा। सारे पेरामीटरज दे कर्वज अजीबो-गरीब तरीके कन्ने बना मिटा करदे हे। जानकी नै ऐसा पैह्ले कदें नेहा दिक्खे दा। उसगी समझोआ कुतै मानीटर खराब नेईं होई गेआ होऐ। जानकी नै मानीटर गी फिज़ीकल उप्पर सैट कीता। जानकी हून मरीज गी दिक्खी सकदी ही। मरीज उल्टा लेटे दा छड़का करदा है। उसदा छड़कना बी किश अजीब हा जियां ओ बिस्तरे उप्परा खासा उप्पर चकोई-चकोई डिग्गा करदा हा। जानकी लेई र्हान होने दी इक बजह एब्बी ऐ ही जे कोई 20 मिंट पैह्ले गै जानकी मरीज गी गैह्री बेहोशी आला इन्जैक्शन देई आई ही जिसदे असर च आम मरीज कोई चार-चार घैंटे अपनी जगह उप्परा हिलदे बी नेईं।